Tettey om rasisme-bråk: - Ikke pent
Jerome er lagkamerat med norske Alexander Tettey. I tirsdagens kamp på Carrow Road, Norwich' hjemmebane, mener spissen han ble utsatt for rasisme. På et tidspunkt stoppet også dommer Mark Clattenburg kampen for å snakke med aktørene på de to lagene, men lot etter hvert oppgjøret fortsette - etter å ha gitt Bellusci en advarsel. - Det var ikke pent det som ble sagt. Derfor stoppet dommeren kampen for å prate med oss spillere og trenerne, sier Alexander Tettey til VG. Tettey har fått beskjed av klubben om ikke å snakke for mye om hendelsen, men bekrefter at det er blitt et tema i Norwich-troppen. Han fikk høre fra lagkamerater det Bellusci skal ha sagt til Jerome. - Det ble jo nevnt i pausen og etter kampen hva han sa og sånn, men det var ikke mer enn det. Disse tingene håndterer klubben. Det er ikke noe vi spillere tenker for mye på, sier Tettey.Norwich-sjef Neil Adams sa etter 1-1-kampen at Jerome hadde fortalt ham hva italienske Bellusci hadde sagt. - Cameron hevder at han fikk en rasistisk bemerkning slengt mot seg. Jeg tror ikke han hadde reagert slik han gjorde om det ikke hadde skjedd, sa Adams ifølge BBC. - Vi vil støtte vår spiller og jeg er sikker på at Leeds vil gjøre det samme. Utenom det kan jeg ikke kommentere dette noe mer fordi det nå kommer til å bli etterforsket, fortsatte Norwich-manageren.Onsdag ettermiddag bekreftet FA på sin nettside at de vil se på saken. Like etter at Bellusci hadde fått en muntlig advarsel av Clattenburg under kampen, fikk Jerome det gule kortet da han konfronterte italieneren. - Bellusci er ingen rasist. Jeg snakket med ham og han spurte meg om jeg tullet. «Jeg sa ingenting som har med rasisme å gjøre til ham (Jerome)», sa Bellusci til meg. Han er overrasket over dette. Han er sjokkert, sier Leeds-eier Massimo Cellino til avisen Yorkshire Evening News.
Leeds-spiller Giuseppe Bellusci (25) skal ha kommet med rasistiske bemerkninger mot Cameron Jerome (28). Nå starter Det engelske fotballforbundet (FA) etterforskning.